উড়ালপুল ও সেতুর নীচেই ওদের বাসা। আনাজের বাজার আর আবর্জনার স্তূপে খাবার খুঁজতে সেতু-উড়ালপুলের মাটির নীচে বিশাল সাম্রাজ্য বিস্তার তাদের। আর সেই মূষিক-বাহিনীর দাপটেই ক্রমশ ক্ষয়িষ্ণু দশা শহরের একের পর এক সেতু-উড়ালপুলের। মাঝেরহাটে সেতুভঙ্গের পরে এ বার সেই ইঁদুরের আক্রমণ রুখতেই কোমর বেঁধে ময়দানে নামতে চাইছে পুর ও নগরোন্নয়ন দফতর। এ নিয়ে ইতিমধ্যেই ইঁদুর তাড়ানোর বিশেষজ্ঞ সংস্থার পরামর্শও নেওয়া হয়েছে। মূষিক হটাতে ওই ‘হ্যামলিনের বাঁশিওয়ালা’র উপরেই ভরসা রাখতে চাইছে সরকার।